መንግሥት የግሉን ሴክተር በመደገፍ ልማቱን ማስፋት እንዳለበት ተጠቆመ
አዲስ አበባ፡- ‹‹መንግሥት የግሉን ሴክተር በልዩ ልዩ መልኩ በመደገፍና በማበረታታት ልማቱን ማስፋት ይኖርበታል ሲሉ ለበርካታ ዓመታት በአበባ፣ አትክልትና ፍራፍሬ አምራችና ላኪነት የተሰማሩት አንድ ባለሀብት ገለፁ። 
ባለሀብቱ አቶ ፀጋዬ አበበ ከአበባ፣ አትክልትና ፍራፍሬ ኢንቨስትመንት ሥራዎቻቸው ጋር በተያያዘ በተለይ ከአዲስ ዘመን ጋር በነበራቸው ቆይታ እንደገለፁት፤ መንግሥት በሀገሪቱ የመጣውን ለውጥ ተከትሎ ልማቱን ለማስፋትና በተለይም ለዜጎች የሥራ እድል ለመፍጠር የራሱን ፕሮጀክቶች እየሰራ የግሉን ሴክተር በልዩ ልዩ መልኩ መደገፍ ይገባዋል። 
ለዜጎች የሥራ አድል በመፍጠር ረገድ የግሉ ሴክተር የሚጫወተው ሚና ከፍተኛ መሆኑን ጠቅሰው፣ ልማቱን በማስፋት በእርዳታ ላይ የተመረኮዘው የውጭ ምንዛሪ ግኝት ራስን በመቻል እንዲመጣ ማድረግ እንደሚገባ አቶ ፀጋዬ ጠቁመዋል። 
እንደ አቶ ፀጋዬ ገለጻ፤ መንግሥት ለውጡን ተከትሎ በዋናነት የቢሮክራሲውን ማነቆ አስወግዶና ከመንግሥት የሚጠበቀውን ሁሉ አመቻችቶ ባለhብቱ እንዲሰራና ሥራ እንዲፈጥር ችግሩ ምን እንደሆነ እየጠየቀ ከጎኑ ሆኖ መደገፍ ይገባዋል፤ ይህን ካደረገም የሥራ አጥነት ችግሩንም ሆነ የውጭ ምንዛሪ እጥረቱን መቅረፍ ይቻላል። 
የሀገሪቱ ህዝብ ቁጥር በከፍተኛ ደረጃ እያደገ መምጣቱን፣ በየዓመቱ ከዩኒቨርሲቲዎች ተመርቀው የሚወጡ ተማሪዎችም ቁጥር መጨመሩን የጠቆሙት አቶ ፀጋዬ፤ ይህን የተማረ የሰው ኃይል ሊወስድ የሚችል ኢኮኖሚና የሥራ እድል መፍጠር አስፈላጊ መሆኑንም አመልክተዋል። ለዚህም የኢንዱስትሪ ፓርኮች፣ ሰፋፊ እርሻዎችንና የአበባ ልማቶችን የመሰሉና ብዙ የሰው ኃይል የሚጠቀሙ ሴክተሮችን ማስፋት እንደሚያስፈልግ አስታውቀዋል። 
በሌላ በኩል ደግሞ የምግብ ሰብል ምርትን መንግሥት በመስኖ እየደገፈ ሀገሪቱ በእርዳታ ከውጭ አገር የምታስገባውን ስንዴ ማስቀረት እንደሚገባው ገልጸው፣ ከዚህ ይልቅ ወደላኪነት የምትቀየርበትን መንገድ ማምጣት እንደሚጠበቅበትም አያይዘው ገልፀዋል። በዋናነት የውጭ ምንዛሪዎችን እየወሰዱ ያሉ ምርቶች በሀገር ውስጥ መመረት እንደሚገባቸውም አመልክተዋል። 
መንግሥት የግሉን ሴክተር ለማበረታታትና ለመደገፍ የጀመራቸው ሥራዎች መኖራቸውንም አቶ ፀጋዬ ጠቅሰው ፤ ጅምሮቹ መሬት ወርደው ሥራ ላይ መዋል እንደሚኖርባቸው አስገንዝበዋል። በተለይ ወደታች በተወረደ ቁጥር ያለው ቢሮክራሲ አሁንም የዋዛ እንዳልሆነና ሊስተካከል እንደሚገባም ተናግረዋል።
አዲስ ዘመን ግንቦት 27/2012አስናቀ ፀጋዬ